ROZHODNUTIE KOMISIE
z 13. januára 2005,
ktorým sa podľa smernice Rady 92/43/EHS prijíma zoznam lokalít európskeho významu v boreálnej biogeografickej oblasti
[oznámené pod číslom K(2004) 5462]
(2005/101/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (1), a najmä na tretí pododsek jej článku 4 ods. 2,
keďže:
(1)
Boreálna biogeografická oblasť uvedená v článku 1 písm. c) bod iii) smernice 92/43/EHS zahŕňa podľa biogeografickej mapy schválenej 23. októbra 2000 Výborom pre biotopy zriadeným podľa článku 20 smernice časti územia Fínska, Švédska a Litvy, ako aj územie Estónska a Lotyšska.
(2)
Toto rozhodnutie sa nevzťahuje na územia členských štátov, ktoré pristúpili k Európskemu spoločenstvu 1. mája 2004. Tieto členské štáty začali v uvedený deň zasielať Komisii návrhy svojich lokalít. V dôsledku toho nie je Komisia schopná integrovať informácie z týchto členských štátov do súčasného počiatočného zoznamu lokalít európskeho významu v zmysle smernice 92/43/EHS. Tieto údaje budú predmetom budúceho rozhodnutia Komisie, keď sa zhromaždia všetky príslušné informácie a vykoná sa hĺbkové vedecké zhodnotenie návrhov lokalít od týchto členských štátov.
(3)
Okrem toho je v rámci procesu, ktorý sa začal v roku 1995, dôležité dosiahnuť pokrok pri zriadení siete Natura 2000, ktorá je dôležitým prvkom ochrany biodiverzity v Európskom spoločenstve.
(4)
Fínsko a Švédsko zaslali medzi januárom 2003 a augustom 2004 v súlade s článkom 4 ods. 1 smernice zoznamy lokalít navrhovaných ako lokality európskeho významu v boreálno biogeografickej oblasti v zmysle článku 1 smernice 92/43/EHS.
(5)
Zoznamy navrhovaných lokalít sprevádzali informácie o každej lokalite, dodané vo formáte ustanovenom rozhodnutím Komisie 97/266/ES z 18. decembra 1996 o informačnom formulári pre navrhované lokality v rámci Natura 2000 (2).
(6)
Uvedená informácia zahŕňa najnovšiu a definitívnu mapu lokality zaslanej dotknutým členským štátom, názov lokality, jej geografickú polohu a rozlohu, ako aj údaje získané uplatňovaním kritérií uvedených v prílohe III k smernici 92/43/EHS.
(7)
Na základe predbežného zoznamu zostaveného Komisiou po dohode s každým dotknutým členským štátom, v ktorom sú uvedené lokality s prioritnými typmi prirodzených biotopov alebo s prioritnými druhmi, mal by sa prijať zoznam lokalít vybraných ako lokality európskeho významu.
(8)
Poznatky o existencii a rozdelení typov prirodzených biotopov a druhov sa neustále vyvíja vďaka dohľadu v súlade s článkom 11 smernice 92/43/EHS. Preto sa pri hodnotení a výbere lokalít na úrovni Spoločenstva využívali najlepšie informácie dostupné v súčasnosti.
(9)
Podľa ustálenej judikatúry Súdneho dvora Európskych spoločenstiev musí Komisia na to, „aby mohla vypracovať návrh zoznamu lokalít európskeho významu, ktorý umožní vytvorenie súvislej európskej ekologickej sústavy osobitných chránených oblastí, mať k dispozícií rozsiahly zoznam lokalít, ktoré majú na vnútroštátnej úrovni značný ekologický význam pre ochranu prirodzených biotopov a voľne žijúcich živočíchov a rastlín v zmysle tejto smernice. (...) Okrem toho, len týmto spôsobom je možné zrealizovať cieľ, stanovený v prvom pododseku článku 3 ods. 1 smernice, udržiavania alebo obnovy priaznivého stavu ochrany typov prirodzeného biotopu a prirodzených biotopov druhov v ich prirodzenej oblasti v ich prirodzenom rozsahu, ktorý môže presahovať jednu alebo viac hraníc v rámci Spoločenstva“ (3).
(10)
Z dostupných informácií, spoločných hodnotení vykonaných v rámci biogeografických seminárov pripravených Európskym tematickým strediskom ochrany prírody a biodiverzity, ako aj dvojstranných stretnutí s členskými štátmi vyplýva, že niektoré členské štáty nenavrhli dostatok lokalít, ktoré spĺňajú požiadavky smernice 92/43/EHS pre určité typy biotopov a druhov. Z tohto dôvodu sa pri týchto typoch biotopov a druhov uvedených v prílohe 2 k tomuto rozhodnutiu nedá vychádzať z toho, že je sústava úplná. S prihliadnutím na meškanie pri prijímaní informácií a dosahovaní dohody s členskými štátmi však Komisia zastáva názor, že by mala prijať počiatočný zoznam lokalít, ktorý sa bude musieť preskúmať v súlade s ustanoveniami článku 4 smernice 92/43/EHS pre typy biotopov a druhov uvedené v prílohe 2 k tomuto rozhodnutiu, pre ktoré uvedené členské štáty nenavrhli dostatok lokalít podľa požiadaviek smernice 92/43/EHS.
(11)
Vzhľadom na to, že poznatky o existencii a rozdelení typov prirodzených biotopov prílohy I a druhov prílohy II k uvedenej smernici, ktoré sa vyskytujú v morských výsostných vodách, ako aj v morských vodách patriacich do jurisdikcie mimo výsostných vôd, sú stále neúplné, nedá sa určiť, či je sústava pre tieto biotopy a druhy úplná alebo neúplná. Príslušné typy druhov a biotopov sú uvedené v prílohe 3 k tomuto rozhodnutiu. V dôsledku toho Komisia zastáva názor, že počiatočný zoznam sa preskúma v prípade potreby pre rôzne typy biotopov a druhov uvedených v prílohe 3 k tomuto rozhodnutiu v súlade s ustanoveniami článku 4 smernice 92/43/EHS.
(12)
V prílohe 3 k tomuto rozhodnutiu sa taktiež uvádzajú ostatné typy biotopov prílohy I a druhy prílohy II k uvedenej smernici, ktoré sú predmetom vedeckého skúmania.
(13)
Opatrenia ustanovené v tomto nariadení sú v súlade so stanoviskom Výboru pre biotopy,
PRIJALA TOTO ROZHODNUTIE:
Článok 1
Zoznam uvedený v prílohe 1 k tomuto rozhodnutiu pozostáva z počiatočného zoznamu lokalít európskeho významu boreálnej biogeografickej oblasti v súlade s tretím pododsekom článku 4 ods. 2 smernice 92/43/EHS.
Zoznam sa má preskúmať na základe ďalších návrhov členských štátov v súlade s článkom 4 smernice 92/43/EHS pre určité typy biotopov a druhov podľa prílohy 2 a prílohy 3 k tomuto rozhodnutiu.
Článok 2
Toto rozhodnutie je určené členským štátom.
V Bruseli 13. januára 2005